b'\n_START_ARTICLE_\nFranc Wiesthaler\n_START_SECTION_\n\xc5\xbdivljenje in delo\n_START_PARAGRAPH_\nFranc Wiesthaler rojen v dru\xc5\xbeini notarja Franca W. in Agneze W. rojene Knez je ljudsko \xc5\xa1olo in klasi\xc4\x8dno gimnazijo obiskoval v Mariboru (1839-1842), poslu\xc5\xa1al 2 leti filozofije v Gradcu, nato se je prepisal na \xc5\xa1tudij bogoslovja Dunaju in ga 1847 opustil. Leta 1848 se je priklju\xc4\x8dil akademski legiji v Gradcu, jeseni za\xc4\x8del \xc5\xa1tudij prava, a ga zaradi delovanja v gra\xc5\xa1kem \xc5\xa1tudentskem gibanju med revolucijo leta 1848 ni kon\xc4\x8dal ker je moral zbe\xc5\xbeati na Bavarsko in \xc5\xa0vico. V \xc5\xbdenevi se je povezal s politi\xc4\x8dnimi begunci in se prvi\xc4\x8d sre\xc4\x8dal s socialdemokrati. Leta 1862 se je vrnil v Maribor in urejal Marburger Zeitung (1866-1869, 1871-1887). V letih 1869\xe2\x88\x921874 je bil predsednik mariborskega delavskega izobra\xc5\xbeevalnega dru\xc5\xa1tva; povezal se je z 1. internacionalo, bil naklonjen Slovencem in se zavzemal za samoodlo\xc4\x8dbo narodov. V delavskem gibanju je imel izrazito voditeljsko vlogo in bil prvi izobra\xc5\xbeenec v njem. Leta 1875 pa je postal \xc4\x8dlan nem\xc5\xa1ke liberalne stranke in za\xc4\x8del mo\xc4\x8dno nasprotovati Slovencem. Leta 1880 in 1882 je bil izvoljen v mariborski ob\xc4\x8dinski svet. Postal je liberalni demokrat, zvest tradicijam revolucije leta 1848. Kritiziral je Cerkev in pape\xc5\xbea, bil proti celibatu in za civilne poroke, za federalno ureditev Avstrije, proti zasedbi Bosna ter se zavzemal za splo\xc5\xa1no voja\xc5\xa1ko obveznost po \xc5\xa1vicarskem vzgledu.'